**Работа на архивата на Агенцијата во услови на Ковид-19**

Согласно донесената одлука на Владата за намалување на рестрикциите на движењето, односно измена на забраната и на посебниот режим на движење на населението (полициски час) на целата територија на државата и Одлуката за утврдување распоред на работното време, архивата на Агенцијата од 23 април работи со полно работно време, од 08:30 до 16:30 часот.

Имајќи предвид дека останатите мерки на Владата за превенција и заштита од коронавирусот (COVID-19) остануваат на сила, сите субјекти, правни и физички лица, како и во изминатиот период, целокупната документација во јасно читлива скенирана форма, можат непречено да ја доставуваат и преку е-адресата: contact@avmu.mk. Документацијата ќе се смета за уредно доставена, за што испраќачот ќе биде повратно известен.

**Април, 2020г. Бр.4**

# **Анализа на родовите аспекти во програмите за деца на националните терестријални телевизии во 2019 година**

На 24 април, Агенцијата го објави годишното истражување за родот во медиумите, во кое за првпат во државава се прави квантитативна и квалитативна анализа на третманот на родот во емисиите за деца. Опфатени се 520 емисии за деца, од домашно и странско производство, емитувани од 15 септември до 15 октомври 2019 година, на седум национални терестријални телевизии: МРТ1 и МРТ2 – Програма на албански јазик, ТВ Алфа, ТВ Канал 5, ТВ Сител, ТВ Телма и ТВ Алсат М. Родовата анализа е спроведена врз 4.553 лика од кои 2.657 се женски, 1.842 се машки, а преостанатите немаа родови маркери (на пример животни).

Генерално, студијата покажува дека повеќето телевизии немаат јасно осмислен концепт за тоа на кој начин и преку кои програми им се обраќаат на децата и не водат сметка за тоа, својата идна публика да ја култивираат од мали нозе. Ваквиот недостиг од концепција, се потврдува и во прикажувањето на родовите улоги. Во играните програми од домашно производство, предоминираат серии во кои се имитираат патријархалните сфаќања за родовите улоги на општествата од 19 век, а притоа недостигаат емисии со современи гледишта во кои родовите прашања се третираат од либерална позиција. Од друга страна, играните програми од странска продукција се преземаат без да се има предвид дали се тие дел од некаква франшиза (продажба на кукли, видео игри, детска школска опрема и други производи) со што кај децата се развива конзумеризмот. Овие емисии изобилуваат со тешко достижни идеализирани прикази на женските и машките тела.

Студијата, која за потребите на Агенцијата ја изработи Институтот за истражување на општествениот развој РЕСИС, нуди и показатели за родовите аспекти во музичките, разговорните и мешаните емисии за деца, како и конкретни препораки за Јавниот сервис и за приватните телевизии. Повеќе информации на веб страницата на Агенцијата на следните линкови:

[Акценти од истражувањето за родовите 2019](https://avmu.mk/wp-content/uploads/2020/04/%D0%90%D0%BA%D1%86%D0%B5%D0%BD%D1%82%D0%B8-%D0%BE%D0%B4-%D0%B8%D1%81%D1%82%D1%80%D0%B0%D0%B6%D1%83%D0%B2%D0%B0%D1%9A%D0%B5%D1%82%D0%BE-%D0%B7%D0%B0-%D1%80%D0%BE%D0%B4%D0%BE%D0%B2%D0%B8%D1%82%D0%B5-2019.doc)

[Родот во медиумите 2019: Анализа на родовите аспекти во програмите за деца на националните терестријални телевизии](https://avmu.mk/wp-content/uploads/2020/04/%D0%A0%D0%BE%D0%B4%D0%BE%D1%82-%D0%B2%D0%BE-%D0%BC%D0%B5%D0%B4%D0%B8%D1%83%D0%BC%D0%B8%D1%82%D0%B5-2019-%D0%90%D0%BD%D0%B0%D0%BB%D0%B8%D0%B7%D0%B0-%D0%BD%D0%B0-%D1%80%D0%BE%D0%B4%D0%BE%D0%B2%D0%B8%D1%82%D0%B5-%D0%B0%D1%81%D0%BF%D0%B5%D0%BA%D1%82%D0%B8-%D0%B2%D0%BE-%D0%BF%D1%80%D0%BE%D0%B3%D1%80%D0%B0%D0%BC%D0%B8%D1%82%D0%B5-%D0%B7%D0%B0-%D0%B4%D0%B5%D1%86%D0%B0-%D0%BD%D0%B0-%D0%BD%D0%B0%D1%86%D0%B8%D0%BE%D0%BD%D0%B0%D0%BB%D0%BD%D0%B8%D1%82%D0%B5-%D1%82%D0%B5%D1%80%D0%B5%D1%81%D1%82%D1%80%D0%B8%D1%98%D0%B0%D0%BB%D0%BD%D0%B8-%D1%82%D0%B5%D0%BB%D0%B5%D0%B2%D0%B8%D0%B7%D0%B8%D0%B8.pdf)

**Соопштение за јавност – Kомуникацијата со медиумите да биде отворена и двонасочна**

Во врска со реакциите на медиумските работници на начинот на комуникација и степенот на транспaрентност на владините институции и здравствените центри, Агенцијата на 21 април апелираше Владата и другите надлежни институции да ја унапредат комуникацијата со новинарите така што таа ќе биде отворена и двонасочна.

Беше потенцирано дека во вонредна состојба исклучително е важно да им биде овозможено на новинарите професионално да ја извршуваат својата работа и да им биде даден простор за потпрашања на добиените одговори. Воедно, Агенцијата посочи дека надлежните органи и институции треба да избегнуваат да користат комуниколошки облици кои според форматот наликуваат на медиумски информативни емисии, како што беше неодамнешниот пример.

Повторно беше нагласено дека e неопходно на сите медиуми без исклучок, вклучувајќи ги и онлајн медиумите кои не се во Регистарот на професионални онлајн медиуми на СЕММ и ЗНМ, да им биде обезбеден еднаков пристап за известување, а медиумите да ги почитуваат професионалните стандарди и принципи, особено кога станува збор за информации од висок степен на јавен интерес. Во контекст на професионално и безбедно извршување на задачите, Агенцијата апелираше да се вложат максимални напори за обезбедување на заштита и безбедност на медиумските работници.

**Податоци за досегот на радиостаниците и за уделот во вкупната гледаност на телевизиските станици, за првиот квартал од 2020г.**

За потребите на Агенцијата за аудио и аудиовизуелни медиумски услуги изработено e истражување за досегот на радиостаниците и за уделот во вкупната гледаност на телевизиските станици,  за првиот квартал од 2020 година.

Повеќе информации за истражувањето на веб страницата на Агенцијата на линкот: [Податоци за досегот на радиостаниците и за уделот во вкупната гледаност на телевизиските станици, за првиот квартал од 2020 година](https://avmu.mk/wp-content/uploads/2020/04/AVMU_Doseg_2020_Q1_20200415.pdf)

**Надзори врз радиодифузери**

Врз сите 116 радиодифузери, кои имаат дозвола за телевизиско или радио емитување, извршен е редовен административен надзор за обврската до 31 март 2020 година, на посебен образец пропишан од страна на Агенцијата да достават податоци за сопственичка структура, уредништвото, извори на финансирање, остварените вкупни приходи и расходи во претходната година од обезбедувањето на дејноста и за просечната гледаност или слушаност во 2019 година. Неисполнување на оваа обврска е констатирана само кај ТВ Ирис. Врз сите 115 радиодифузери коишто емитуваат телевизиска или радио програма, извршен е редовен административен надзор за обврската на сопствената програма да ги објават податоците за сопственичка структура, уредништво и извори на финансирање во 2019 година, најдоцна до 31 март 2020 година и снимка од објавата да достават до Агенцијата во рок од 15 дена од денот на објавувањето. Надзорот покажа дека оваa законска обврска не ја исполнила ТВ Ирис.

Реализирани се и три вонредни надзори по добиена претставка од физички лица. Вонреден програмски надзор врз програмата на ТВ Телма е извршен за почитувањето на обврските за заштита на малолетната публика. При надзорот е констатирано дека на 17, 18 и на 20 април, играните филмови „Соба со пијано“ и „Три дена во септември“ беа погрешно категоризирани и означени како програма од втора категорија (8+), и беа емитувани во несоодветни временски периоди од деноноќието.

За почитување на правилата за заштита на малолетната публика, вонреден програмски надзор е извршен и врз програмата на ТВ Сител, емитувана на 21, 22, 30, 31 март и на 1, 2 и 3 април 2020г. При надзорот е утврдено дека седум хронолошки последователни епизоди од играниот серијал „Сестри“ се погрешно класификувани како програма од втора категорија, а одредени премиерни изданија и сите репризи се емитувани во погрешен временски период од деноноќието.

Вонреден програмски надзор за три изданија на емисијата „Бекстејџ“, емитувани на 7 април 2020 година, е извршен врз ТВ Канал 5. Надзорот покажа дека во посочените изданија на емисијата „Бекстејџ“ не е сторено прекршување, односно не е присутен говор на омраза и не е констатирано непочитување на начелата за вршење на дејноста.

По изречена мерка јавна опомена за различни законски прекршувања, врз МРТ 1, ТВ Алфа, ТВ Канал 5 и ТВ Телма е извршен контролен програмски надзор. Предмет на надзорот врз ТВ Алфа, ТВ Канал 5 и ТВ Телма беше почитувањето на обврските за емитување аудиовизуелни комерцијални комуникации. Дополнително за ТВ Телма, како и за МТВ 1 контролен надзор е извршен за правилата за заштита на малолетната публика. Надзорот покажа дека радиодифузерите во целост постапиле по решенијата за изрекување мерка – јавна опомена.

**Надзори врз печатени медиуми**

Агенцијата спроведе редовен административен надзор врз 21 издавач на печатени медиуми, со цел да констатира дали податоците за сопственичка структура ги имаат објавено во најмалку еден дневен весник, најдоцна до 31 март 2020 година и дали исечокот од објавата е доставен до регулаторно тело во рок од 15 дена од денот на објавувањето. Оваа законска обврска не беше исполнета само кај КАПИТАЛ МЕДИА ГРУП од Скопје, издавач на магазинот Капитал.

За обврската за објавување импресум, врз Здружението за едукација на земјоделците Зелена Берза од Битола, издавач на „Зелена берза“, извршен е вонреден административен надзор. Надзорот на изданието бр.22 за април 2020 година, покажа дека во целост е исполнета оваа законска обврска.



 **АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

 ** РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел.(02) 3103400 факс: (02) 3103401**

**е-пошта:****contact@avmu.mk** **веб страница:**[**www.avmu.mk**](http://www.avmu.mk)